Diefstal op plase nie ingeperk | Netwerk24
Deur Alet van der Walt 02 April 2020 19:38
Diewe steel in die aand mielies en dra dit dan aan na ’n punt waar bakkies dit oplaai. Boere sê kinders is dikwels betrokke by dié misdaad. Die foto is in die Fochville-omgewing geneem.
In die Vrystaat sê dr. Jane Buys van Vrystaat Landbou (VL) dat sy wag vir boere om die nuutste syfers deur te gee, maar dit lyk asof die diefstal van mielies skerp gestyg het.
Boere kla ook dat minderjariges gebruik word om mielies te steel en dat die polisie dan nie veel aan die saak kan doen nie.
Boere het in reaksie op navrae op die Facebook-blad Landbou Sosiaal gesê dat hulle agterkom misdaad op plase begin styg.
Fanie van Loggerenberg sê by Fochville word die mielies in sakke gesit en na die grootpaaie gedra waar bakkies dit oplaai.
Johan Potgieter sê die diefstal van mielies het toegeneem. Boonop is ’n plaashuis by Bergville se dak afgesteel.
Yolande de Klerk sê by Balmoral in Mpumalanga was daar pogings om vee te steel.
Van die ander gebiede waar diefstal toeneem is die Laeveld waar neute nou geoes word.
Adri Kleynhans sê boere sukkel om diefstal in neutboorde te bekamp en mense patrolleer die boorde.
José van der Merwe van Gauteng sê iemand het by ’n buurman van hom ’n blesbok in die veld geslag.
In die Oos-Kaap is twee gevalle van veediefstal aangemeld. In die een voorval is 25 ooitjies tussen Burgersdorp en Venterstad gesteel en in die ander voorval is 15 ooitjies by Kapokkraal gesteel.
Boere is meestal bekommerd dat diefstal sal toeneem omdat werkloosheid weens die staat van inperking gaan styg.
Van Loggerenberg sê as die staat van inperking verleng word, voorsien hy groot probleme vir boere en hy vrees dat konflik selfs kan ontstaan.
* Pieter Kemp, veiligheidsverteenwoordiger van VL, sê in die Parys-omgewing is daar nie tans misdaad nie.
Johan du Plessis van Bothaville se landelike beveiliging sê dit lyk ook nie asof misdaad hier toegeneem het nie.
Meer oor: Boere | Korona | Landbou | Covid